Europos Parlamento ir tarybos Direktyva 2002/45/EB
2002 m. birželio 25 d.
dvidešimtą kartą iš dalies keičianti Tarybos direktyvą 76/769/EEB dėl tam tikrų pavojingų medžiagų ir preparatų pardavimo ir naudojimo apribojimų (trumposios grandinės chloruoti parafinai)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3] ir atsižvelgdami į bendrą tekstą, kurį Taikinimo komitetas patvirtino 2002 m. balandžio 22 d.,
kadangi:
(1) Tam tikrų valstybių narių jau priimti ar planuojami priimti trumposios grandinės chloruotų parafinų (TGCP) naudojimo apribojimai, laikantis PARCOM (Konvencijos dėl jūrų taršos iš sausumos šaltinių prevencijos) sprendimo 95/1, tiesiogiai veikia vidaus rinkos kūrimą ir veikimą; todėl būtina suderinti šios srities valstybių narių įstatymus ir atitinkamai iš dalies pakeisti 1976 m. liepos 27 d. Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [4] I priedą, atsižvelgiant į Bendrijos rizikos įvertinimus bei atitinkamus mokslo duomenis, kurie patvirtina PARCOM sprendimą 95/1.
(2) TGUP laikomi pavojingais aplinkai, nes yra labai toksiški vandens organizmams ir gali sukelti ilgalaikį neigiamą poveikį akvatorijai.
(3) Komisija, laikydamasi 1993 m. kovo 23 d. Tarybos reglamento (EEB) Nr. 793/93 dėl naudojamų medžiagų rizikos įvertinimo ir kontrolės [5], priėmė rekomendaciją, raginančią imtis konkrečių priemonių ribojant TGUP naudojimą, ypač metalo apdirbimo skysčiuose ir odos apdailos gaminiuose, siekiant apsaugoti akvatoriją.
(4) Atsižvelgiant į atitinkamas mokslo žinias, ypač susijusias su išmetamaisiais teršalais, turinčiais chloruotų parafinų, reikia dar kartą išnagrinėti visus kitus chloruotų parafinų naudojimo būdus. Komisija turėtų pateikti tinkamus pasiūlymus, kaip tokį naudojimą mažinti.
(5) 1998 m. lapkričio 27 d. Toksiškumo, ekotoksiškumo ir aplinkos mokslinis komitetas (TEAMK) pateikė savo nuomonę dėl rekomendacijoje nustatytos TGUP keliamos rizikos.
(6) Ši direktyva taikoma nepažeidžiant Bendrijos teisės aktų dėl darbuotojų saugos ir sveikatos apsaugos darbe, ypač 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo [6] ir 1998 m. balandžio 7 d. Tarybos direktyvos 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe (keturioliktoji atskira direktyva, kaip numatyta Direktyvos 89/391/EEB 16 straipsnio 1 dalyje) [7],
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas papildomas šiuo punktu:
"42.Alkanai, C10-C13, chloro (trumposios grandinės chloruotų parafinai) | 1.Negali būti pateikiami į rinką arba naudojami kaip medžiagos ar sudedamosios kitų medžiagų ar preparatų dalys didesnėmis nei 1 % koncentracijomis:metalų apdirbimui,odos tepimui riebalais.2.Iki 2003 m. sausio 1 d. visi likę TGUP naudojimo būdai bus dar kartą išnagrinėti Europos Komisijos, bendradarbiaujant su valstybėmis narėmis ir Šiaurės Rytų Atlanto jūrinės aplinkos apsaugos (OSPAR) komisija, atsižvelgiant į visus tinkamus naujus atitinkamus mokslo duomenis apie TGUP keliamus pavojus sveikatai ir aplinkai.Europos Parlamentui bus pranešta apie šio pakartotinio nagrinėjimo rezultatus." |
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2003 m. liepos 6 d., įgyvendina šią direktyvą. Apie tai jos nedelsdamos praneša Komisijai.
Šias priemones jos taiko vėliausiai nuo 2004 m. sausio 6 d.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Liuksemburge, 2002 m. birželio 25 d.